*****

ΚΑΝΟΝΙΣΜΟΣ (ΕΟΚ) αριθ. 1259/82 ΤΗΣ ΕΠΙΤΡΟΠΗΣ

της 19ης Μαΐου 1982

περί τροποποιήσεως για δεύτερη φορά του κανονισμού (ΕΟΚ) αριθ. 1536/77 περί καθορισμού των προϋποθέσεων αποδοχής των σπόρων στις διακρίσεις 07.01 Α Ι, 10.05 Α, 10.06 Α και 12.01 Α του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων για την ενιαία εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως τα άρθρα 3 και 4,

Εκτιμώντας:

ότι ο κανονισμός (ΕΟΚ) αριθ. 1536/77 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 3038/79 (3), καθορίζει τις προϋποθέσεις αποδοχής των σπόρων στις διακρίσεις 07.01 Α Ι, 10.05 Α, 10.06 Α και 12.01 Α του Κοινού Δασμολογίου·

ότι το Κοινό Δασμολόγιο που προσαρτάται στον κανονισμό (ΕΟΚ) αριθ. 950/68 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 1191/82 (5), προβλέπει στη διάκριση 10.01 Α την όλυρα, την προοριζόμενη προς σπορά· ότι η αποδοχή σ' αυτή τη διάκριση εξαρτάται από προϋποθέσεις που καθορίζονται από τις αρμόδιες αρχές· ότι, για να εξασφαλιστεί ενιαία εφαρμογή της ονοματολογίας του Κοινού Δασμολογίου, είναι αναγκαία η θέσπιση διατάξεων για τον καθορισμό αυτών των προϋποθέσεων·

ότι το Συμβούλιο υιοθέτησε την οδηγία 66/402/ΕΟΚ της 14ης Ιουνίου 1966 περί εμπορίας των σπόρων προς σπορά των σιτηρών (6), όπως τροποποιήθηκε τελευταία από την οδηγία 81/561/ΕΟΚ της 13ης Ιουλίου 1981 (7)·

ότι το άρθρο 16 της οδηγίας αυτής ορίζει ότι το Συμβούλιο διαπιστώνει αν οι σπόροι συγκομιδής σε μια τρίτη χώρα παρέχουν τις ίδιες εγγυήσεις ως προς τα χαρακτηριστικά τους, καθώς και ως προς τις διατάξεις που ελήφθησαν για την εξέτασή τους, για την επιβεβαίωση της ταυτότητάς τους, για τη σήμανση και τον έλεγχό τους, και είναι ισοδύναμοι, από την άποψη αυτή, με τους αντιστοιχούντες σπόρους που συγκομίζονται στο εσωτερικό της Κοινότητος και σύμφωνοι με τις διατάξεις της εν λόγω οδηγίας·

ότι, σχετικά με ορισμένες τρίτες χώρες, το Συμβούλιο έκανε αυτές τις διαπιστώσεις, όσον αφορά την όλυρα που προορίζεται προς σπορά, με την έκτη απόφαση 80/818/ΕΟΚ της 15ης Ιουλίου 1980 περί ισοδυναμίας των παραγομένων σε τρίτες χώρες σπόρων προς σπορά (8), όπως τροποποιήθηκε τελευταία από την απόφαση 81/392/ΕΟΚ της 12ης Μαΐου 1981 (9) και από την έκτη απόφαση 80/817/ΕΟΚ της 15ης Ιουλίου 1980 περί ισοδυναμίας των καλλιεργητικών ελέγχων που πραγματοποιούνται σε τρίτες χώρες (10), όπως τροποποιήθηκε τελευταία από την απόφαση 81/391/ΕΟΚ της 12ης Μαΐου 1981 (11)·

ότι η αποδοχή στην προαναφερόμενη διάκριση, όπως προκύπτει από τον τίτλο της, δύναται να γίνει μόνο για τα προϊόντα που έχουν ειδικά χαρακτηριστικά, τα οποία είναι κατάλληλα προς σπορά ·

ότι ορισμένα ειδικά χαρακτηριστικά καθορίστηκαν από το Συμβούλιο, όταν διαπιστώθηκε η ισοδυναμία του εν λόγω σπόρου που παράγεται σε ορισμένες τρίτες χώρες και του σπόρου που συγκομίζεται στο εσωτερικό της Κοινότητος· ότι, ως εκ τούτου, ενδείκνυται τα αυτά χαρακτηριστικά να αποτελούν τις προϋποθέσεις αποδοχής στην εν λόγω διάκριση·

ότι, συνεπώς, πρέπει να τροποποιηθεί ο κανονισμός (ΕΟΚ) αριθ. 1536/77 της Επιτροπής, όπως τροποποιήθηκε από τον κανονισμό (ΕΟΚ) αριθ. 3038/79·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1536/77 τροποποιείται ως

1. Στον τίτλο, μετά τη διάκριση «07.01 Α Ι», προστίθεται η διάκριση «10.01 Α».

2. Το άρθρο 1 αντικαθίσταται από το ακόλουθο κείμενο:

«Άρθρο 1

Η αποδοχή των σπόρων γεωμήλων, της όλυρας, του υβριδίου αραβοσίτου, της όρυζας και των ελαιούχων σπερμάτων και καρπών, αντίστοιχα, στις διακρίσεις:

- 07.01 Α Ι: σπόροι γεωμήλων,

- 10.01 Α: όλυρα προοριζόμενη για σπορά,

- 10.05 Α: υβρίδια (αραβοσίτου) προοριζόμενα για σπορά,

- 10.06 Α: όρυζα προοριζόμενη για σπορά,

- 12.01 Α: σπέρματα και καρποί ελαιώδεις έστω και τεθραυσμένοι, προοριζόμενοι για σπορά,

υπόκεινται στους όρους που καθορίζονται στα άρθρα 2 έως 5 του Κοινού Δασμολογίου.»

3. Το άρθρο 3 αντικαθίσταται από το ακόλουθο κείμενο:

«Άρθρο 3

Τα υβρίδια αραβοσίτου, η όλυρα και η όρυζα προς σπορά πρέπει να ανταποκρίνονται στις προϋποθέσεις που καθορίζονται με βάση το άρθρο 16 της οδηγίας 66/402/ΕΟΚ του Συμβουλίου της 14ης Ιουνίου 1966 περί εμπορίας των σπόρων προς σπορά σιτηρών, όπως τροποποιήθηκε τελευταία από την οδηγία 81/561/ΕΟΚ της 13ης Ιουλίου 1981.»

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Μαΐου 1982.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 171 της 9. 7. 1977, σ. 13.

(3) ΕΕ αριθ. L 341 της 31. 12. 1979, σ. 44.

(4) ΕΕ αριθ. L 172 της 22. 7. 1968, σ. 1.

(5) ΕΕ αριθ. L 140 της 20. 5. 1982, σ. 12.

(6) ΕΕ αριθ. 125 της 11. 7. 1966, σ. 2309/66.

(7) ΕΕ αριθ. L 203 της 23. 7. 1981, σ. 52.

(8) ΕΕ αριθ. L 240 της 12. 9. 1980, σ. 26.

(9) ΕΕ αριθ. L 150 της 6. 6. 1981, σ. 20.

(10) ΕΕ αριθ. L 240 της 12. 9. 1980, σ. 1.

(11) ΕΕ αριθ. L 150 της 6. 6. 1981, σ. 16.